
ᓄᓇᕗᒻᒥ ᐊᕙᑎᓕᕆᔨᒃᑯᑦ ᑲᑎᒪᔨᖏᑦᑕ ᐅᔭᕋᖕᓂᐊᕈᓐᓇᐅᑎ ᓈᓴᐅᑎ 005 ᐱᖃᓯᐅᔾᔨᓯᒪᔪᖅ ᐊᒥᓱᒐᓚᖕᓂᒃ ᖃᓄᐃᓕᖓᓂᐅᔪᓂᒃ ᐹᕙᓐᓛᓐ ᓴᕕᒃᓴᓂᒃ ᑯᐊᐳᕇᓴᓐ (ᐹᕙᓐᓛᓐ) ᐱᓕᕆᐊᖃᕐᓗᑎᒃ ᐊᒃᑐᐃᓂᕐᓂᒃ ᖃᐅᔨᓴᖅᐸᓪᓕᐊᖏᓐᓇᕐᓂᕐᓂᒃ ᓄᓇᐅᑉ ᐊᕙᑎᖓᓂᒃ. ᑖᒃᑯᐊ ᓄᓇᐅᑉ ᐊᕙᑎᖓᓂᒃ ᖃᐅᔨᓴᖅᐸᓪᓕᐊᖏᓐᓇᕐᓂᕐᒧᑦ ᐱᓕᕆᐊᑦ ᐱᒋᐊᓚᐅᖅᓯᒪᔪᑦ 2012-ᒥ ᐊᒻᒪ ᑲᔪᓯᓯᒪᓪᓗᑎᒃ 2024-ᒧᓱᖓᖅ ᐋᖅᑭᒋᐊᖅᑕᐅᕙᒃᖢᑎᒃ ᐱᓕᕆᐊᑦ ᑐᙵᕕᖃᖅᖢᑎᒃ ᖃᐅᔨᔭᐅᔪᓂᒃ ᐊᒻᒪ ᐅᖃᐅᓯᒃᓴᕆᔭᐅᕙᒃᑐᓂᒃ ᓄᓇᐅᑉ ᐊᕙᑎᖓᓄᑦ ᐱᓕᕆᖃᑎᒌᓂ (TEWG).

2024-ᒥ, ᑖᓐᓇ ᐱᓕᕆᐊᖅ ᖃᐅᔨᓴᖅᐸᓪᓕᐊᖏᓐᓇᓚᐅᖅᑐᑦ ᐅᑯᓂᖓ ᓄᓇᓕᕆᓂᕐᒧᑦ ᐃᓗᓕᐅᔪᓂᒃ:
ᐃ. ᓇᓯᑦᑕᖅᑐᖃᑦᑕᕐᓂᒃᑯᑦ ᖃᐅᔨᓴᕐᓃᑦ (HOL) ᑐᒃᑐᓂᒃ ᖃᐅᔨᓴᕐᓂᖅ
ᐱ. ᐱᕈᑐᖃᐅᖅᑐᑦ ᖃᓄᐃᑦᑑᓂᖏᓐᓂᒃ ᖃᐅᔨᓴᖅᐸᓪᓕᐊᖏᓐᓇᕐᓂᖅ
ᑎ. ᐱᑕᖃᐃᓐᓇᖅᑐᓂᒃ ᐳᔪᕋᖅ ᓯᐊᒻᒪᒃᐸᓪᓕᐊᔪᕐᒥᒃ ᖃᐅᔨᓴᖅᐸᓪᓕᐊᖏᓐᓇᕐᓂᖅ
ᒋ. ᐳᔪᕋᖅ ᓯᐊᒻᒪᒃᐸᓪᓕᐊᓂᖓᑕ ᐊᖏᓂᖓ ᖃᖓᑦᑕᖅᑎᑕᐅᓯᒪᔪᑎᒍᑦ ᐊᔾᔨᙳᐊᓂᒃ ᕿᒥᕐᕈᓂᖅ

ᖃᐅᔨᔭᐅᔪᑦ ᑕᐃᑲᓂ 2024-ᒥ ᓄᓇᐅᑉ ᐊᕙᑎᖓᓂᒃ ᖃᐅᔨᓴᖅᐸᓪᓕᐊᖏᓐᓇᓂᕐᒧᑦ ᐱᓕᕆᐊᖅ ᓴᖅᑭᑕᐅᓛᖅᑐᖅ ᐹᕙᓐᓛᓐᑯᑦ ᐊᕐᕌᒍᑕᒫᑦ ᐅᓂᒃᑳᖏᓐᓂ ᓄᓇᕗᒻᒥ ᐊᕙᑎᓕᕆᔨᒃᑯᑦ ᑲᑎᒪᔨᖏᓐᓄᑦ, ᐊᒻᒪᓗᑦᑕᐅ 2024 ᓄᓇᐅᑉ ᐊᕙᑎᖓᓄᑦ ᐊᕐᕌᒍᑕᒫᖅᓯᐅᑏᑦ ᖃᐅᔨᓴᖅᐸᓪᓕᐊᖏᓐᓇᕐᓂᕐᒧᑦ ᐅᓂᒃᑳᓂᑦ (TEAMR).

